Budapest, Kodály körönd • Nemes Balázs mutatta be a Momentum elnökét, Fekete-Győr Andrást beszéde előtt. Úgy fogalmazott:

„Négy évvel ezelőtt egy barátom meghívott egy sörre. Igent mondtam. Ez a barátom Fekete-Győr András volt, és így született a Momentum.”

Ezek után a színpadra lépett Fekete-Győr is, aki azzal kezdte, hogy Orbán Viktor mag Lengyelországban van, nem pedig a magyarokkal, akiknek szerinte a miniszterelnöknek mondania kellene valamit „az európai álomról.”

„15 évvel ezelőtt csatlakoztunk a világ legnagyszerűbb szövetségéhez, az Európai Unióhoz.”

– Fekete-Győr szerint ezért a mai nap a számvetés ideje is az ünneplés mellett. Emellett beszélni kell arról is, „ami Európa lehet”, tehát a jövőről is.

Felidézte, szüleivel együtt 2004-ben milliók hitték, hogy az országnak az EU-csatlakozás után egyértelműen jobbra fordul a sorsa. Ha azonban most, 15 év múltán visszatekintünk, a Momentum vezetője szerint:

„nem lettek itt európai bérek, európai oktatás, tiszta politika”

– ezért Fekete-Győr szerint felmerül: ki az oka mindennek, kik a felelősek, kik a bűnösök ezért?

A nagy álmok helyett Fekete-Győr szerint a felcsútiaknak jutott csak kisvasút, másoknak minigejzír, avagy 15 centis kilátó. A pártvezető szerint tehát az álmokból semmi sem lett.

„Legyünk bármelyik oldalán a politikának, a nap végén mindannyiunknak ugyanazok a problémái: Magyarországon ma bevándorlási válság helyett kivándorlási válság van.”

– emelte ki, hozzátéve, a húga is altatóorvosként dolgozik ma Angliában. Csupán azért, tette hozzá, mert normális, kiszámítható, „európai életet” akarnak, amit, ha itthon nem kapnak meg, akkor „fogják magukat és utána mennek.”

Ebből kifolyólag Fekete-Győr szerint Magyarország „lassan elveszít egy teljes generációt.”

Az EU-csatlakozás igazi győztesei azonban eddig Fekete-Győr szerint csupán a Fidesz vezérei és oligarchái: H[abony]. Árpád, T[iborcz]. István, R[ogán]. Antal és M.[észáros] Lőrinc.

Azonban szerinte a leggazdagabb magyar jelenleg a legnagyobb nyertese a csatlakozásnak, aki nem más, mint Orbán Viktor.

Ez az a pénz Fekete-Győr Andárs szerint amely a kórházakból, iskolákból elsősorban hiányzik, amit „sokak kaptak, de kevesek vittek el.”

A változás azonban a Momentum elnöke szerint „csak rajtunk múlik” a párt pedig ezért küzd.

Megismételte, pártja azt akarja elérni, hogy az EU-s támogatásokat csak három területre lehessen elkölteni

Kórházakra, iskolákra és munkahelyekre

Fekete-Győr szerint ez nagy lépés lehet afelé, hogy „tíz év múlva ne ez a dal legyen.”

Arra szólított fel, mindenki segítsen a Momentumnak hazahozni a magyar fiatalokat külföldről.

Beszéde után felcsendült az Örömóda, majd a demonstrációnak vége is lett.